b'\n_START_ARTICLE_\nPang-abay\n_START_PARAGRAPH_\nAng pang-abay o adberbyo ay mga salitang naglalarawan sa pandiwa, pang-uri at kapwa pang-abay.\n_START_SECTION_\nUri ng Pang-abay\n_START_PARAGRAPH_\nMayroong siyam na mga uring pang-abay.\n_START_SECTION_\nPanlunan\n_START_PARAGRAPH_\nIto ay nagsasaad ng lugar kung saan naganap ang pangyayari. Samakatuwid, ito ay nagsasabi kung saan ginawa, ginagawa, at gagawin ang kilos sa pangungusap; sa ibang pananalita ay tumutukoy ito sa pook na pinangyarihan, o pangyayarihan ng kilos sa pandiwa. Karaniwang ginagamit ang mga pariralang may sa, kina o kay. _NEWLINE_Ginagamit ang sa kapag ang kasunod ay isang pangngalang pambalana o isang panghalip. Ginagamit naman ang kay at kina kapag ang kasunod ay pangngalang pantangi na pangalan ng isang tao. _NEWLINE_Halimbawa: "Maraming masasarap na ulam ang itinitinda sa kantina."\xc2\xa0; "Nagpaluto ako kina Aling Inggay ng masarap na mamon para sa kaarawan."\n_START_SECTION_\nPamaraan\n_START_PARAGRAPH_\nIto ay naglalarawan kung paano naganap, nagaganap, o magaganap ang kilos na ipinahahayag ng pandiwa. Ginagamit sa ganitong uri ng pang-abay ang mga panandang nang, na, at -ng. Halimbawa nito ay magaling, mabilis, maaga, masipag, mabait, at iba pa. _NEWLINE_Halimbawa: "Sinakal niya ako nang mahigpit."\n_START_SECTION_\nPang-agam\n_START_PARAGRAPH_\nIto ay nagbabadya ng hindi o kawalan ng katiyakan sa pagganap sa kilos ng pandiwa. Ginagamit sa pangungusap ang mga pariralang marahil, siguro, tila, baka, wari, parang, at iba pa. _NEWLINE_Halimbawa: "Marami na marahil ang nakabalita tungkol sa pasya ng Sandiganbayan."\n_START_SECTION_\nIngklitik\n_START_PARAGRAPH_\nIto ay mga kataga sa Filipino na karaniwang nakikita pagkatapos ng unang salita sa pangungusap. Ito ay ang man, kasi, sana, nang, kaya, yata, tuloy, lamang/lang, din/rin, ba, pa, muna, pala, na, naman at daw/raw._NEWLINE_Halimbawa: "Lasing na yata siya."\n_START_SECTION_\nBenepaktibo\n_START_PARAGRAPH_\nIto ay nagsasaad ng benepisyo para sa isang tao. Ito ay karaniwang binubuo ng pariralang pinangungunahan ng para sa._NEWLINE_Halimbawa: "Ang ikinokolektang buwis ay para sa pag-unlad ng bansa."\n_START_SECTION_\nKawsatibo\n_START_PARAGRAPH_\nIto ay nagsasaad ng dahilan ng pangganap sa kilos ng pandiwa. Ito\'y makikilala sa parirala o sugnay na pinangungunahan ng dahil sa._NEWLINE_Halimbawa: "Dahil sa TPLEx, mas mabilis na ang biyahe mula Maynila hanggang Baguio."\n_START_SECTION_\nKondisyonal\n_START_PARAGRAPH_\nIto ay nagsasaad ng kondisyon para maganap ang kilos na isinasaad ng pandiwa. Ito ay may mga sugnay o pariralang pinangungunahan ng kung, kapag/pag, at pagka._NEWLINE_Halimbawa: "Magiging maganda ang kalsada kung lilinisin nila ang mga nakakalat na basura."\n_START_SECTION_\nPanang-ayon\n_START_PARAGRAPH_\nIto ay nagsasaad ng pagsang-ayon. Ginagamit dito ang mga salitang oo, opo, tunay, sadya, talaga, syempre at iba pang halimbawa. _NEWLINE_Halimbawa: "Talagang mabilis ang pag-unlad ng bayan."\n_START_SECTION_\nPananggi\n_START_PARAGRAPH_\nIto ay nagsasaad ng pagtanggi o pagtutol. Nilalagyan ito ng mga pariralang katulad ng hindi, di at ayaw.  _NEWLINE_Halimbawa: "Hindi pa lubusang nagamot ang kanser."\n_START_SECTION_\nPanggaano o pampanukat\n_START_PARAGRAPH_\nIto ay nagsasaad ng timbang, bigat, o sukat. Sumasagot ang pang-abay na panggaano sa tanong na gaano o magkano. _NEWLINE_Halimbawa: "Tumaba ako nang limang libra."\n_START_SECTION_\nPamitagan\n_START_PARAGRAPH_\nIto ay nagsasaad ng paggalang. Ginagamit dito ang po/ho at opo/oho._NEWLINE_Halimbawa: "Kailan po ba kayo uuwi sa lalawigan ninyo?"\n_START_SECTION_\nPanulad\n_START_PARAGRAPH_\nIto ay ginagamit sa pagtutulad ng dalawang mga bagay. _NEWLINE_Halimbawa: "Higit na magaling sumayaw si Armando kaysa kay Cristito."'